Gadevang Kirke
Gadevang Kirke er en sognekirke, der ligger sydvestligt i Gadevang.
Kirkegården er omgivet af et dige af stablede og jordfyldte kampesten. Kirkegårdens hovedindgang er en låge mellem murede piller umiddelbart øst for kirken. Sydøst for kirken ligger et gravkapel.
Kirken består af et nygotisk skib med alterniche i vest og tårn i øst, opført af røde teglsten i 1903 og indviet i 1904 efter tegning af arkitekten V. Holck. Den ligger på en grund skænket af Laura og C.F. Tietgen.
Indvendigt står kirken hvidkalket med rundbuet tøndehvælv. Længst mod øst i skibet ses to oprindelige glasmalede vinduer.
Kirkens inventar er delvist fra opførelsen og delvist senere tilføjelser. Det indre er i dag præget af moderniseringer i 1974 og 1989-1990. Blandt det oprindelige inventar kan nævnes døbefonten af træ, hvori der ligger et hollandsk dåbsfad af messing fra omkring 1650.
Kirkens orgel og pulpitur, dvs. et ophøjet galleri til kirkegængere, sangere eller orgel, er fra efter 1970, og kirkens karakteristiske lyssætning, som består af en stor mængde ophængte elektriske pærer, der giver indtryk af en stjernehimmel, er ophængt i 1974.
Kirkens stole erstattede i 1989-1990 de tidligere bænke, samtidig med at det nuværende, spidsbuede vestvindue blev indsat i koret. I 1993 blev den nuværende alterprydelse kompletteret med et glasophæng i lilla og gul af kunstner Inge Lise Westman.